CELEX: 32018D0696
Language: mt
Date: 2018-05-04 00:00:00
Title: Deċiżjoni ta' Implimentazzjoni tal-Kummissjoni (UE) 2018/696 tal-4 ta' Mejju 2018 li tikkonċerna l-estensjoni tal-azzjoni li ttieħdet mill-Ministeru Franċiż għall-Ambjent, l-Enerġija u l-Baħar li huwa responsabbli għan-negozjati internazzjonali dwar il-klima, li tippermetti t-tqegħid fis-suq u l-użu tal-prodott bijoċidali Phéro-Ball Pin skont l-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokumemt C(2018) 2643)

8.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 117/21
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/696
   tal-4 ta' Mejju 2018
   li tikkonċerna l-estensjoni tal-azzjoni li ttieħdet mill-Ministeru Franċiż għall-Ambjent, l-Enerġija u l-Baħar li huwa responsabbli għan-negozjati internazzjonali dwar il-klima, li tippermetti t-tqegħid fis-suq u l-użu tal-prodott bijoċidali Phéro-Ball Pin skont l-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill
   
      
         (notifikata bid-dokumemt C(2018) 2643)
      
   
   (It-test bil-Franċiż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta' Mejju 2012 dwar it-tqegħid fis-suq u l-użu tal-prodotti bijoċidali (1), u b'mod partikolari t-tielet subparagrafu tal-Artikolu 55(1) tiegħu,
   Billi:
   
               (1)
            
            
               Fit-28 ta' April 2017, il-Ministeru Franċiż għall-Ambjent, l-Enerġija u l-Baħar li huwa responsabbli għan-negozjati internazzjonali dwar il-klima (minn issa 'l quddiem imsejjaħ “l-awtorità kompetenti”) adotta deċiżjoni skont l-ewwel subparagrafu tal-Artikolu 55(1) tar-Regolament (UE) Nru 528/2012 li jippermetti t-tqegħid fis-suq u l-użu fit-territorju ta' Franza sal-24 ta' Ottubru 2017, tal-prodott bijoċidali Phéro-Ball Pin għall-kontroll tax-xagħat proċessjonarju taż-żnuber (Thaumetopoea pityocampa) (“l-azzjoni”). L-awtorità kompetenti informat mingħajr dewmien lill-Kummissjoni u lill-awtoritajiet kompetenti tal-Istati Membri l-oħra dwar l-azzjoni u l-ġustifikazzjoni tagħha, skont it-tieni subparagrafu tal-Artikolu 55(1) ta' dak ir-Regolament.
            
         
               (2)
            
            
               Skont l-informazzjoni mogħtija mill-awtorità kompetenti, l-azzjoni kienet meħtieġa sabiex tiġi mħarsa s-saħħa tal-pubbliku u tal-annimali, peress li x-xagħat proċessjonarju taż-żnuber jista' joħloq problemi tas-saħħa serji għall-bnedmin u l-annimali. Ix-xagħar ixewwek li jaqa' mix-xagħat proċessjonarju taż-żnuber jikkawża tip ta' dermatite magħrufa bħala “erukiżmu” li s-sintomi tagħha jistgħu jinkludu reazzjonijiet kutanji, okulari, respiratorji u allerġiċi. Xi drabi r-reazzjonijiet allerġiċi jistgħu jkunu severi u anki jirriżultaw f'xokk anafilattiku. Skont l-awtorità kompetenti, huwa stmat li 67 % tal-muniċipalitajiet fi Franza huma affettwati mill-proliferazzjoni perjodika tax-xagħat proċessjonarju taż-żnuber. Dik l-awtorità stmat ukoll li mijiet ta' nies jintlaqtu kull sena mill-erukiżmu kkważat mix-xagħat proċessjonarju taż-żnuber.
            
         
               (3)
            
            
               Il-Phéro-Ball Pin fih il-feromon aċetat ta' (Z)-13-eżadeċen-11-in-1-il (Nru tal-CAS 78617-58-0) li hija sustanza attiva għall-użu fi prodotti bijoċidali tat-tip ta' prodott 19 bħala attirant, kif definit fl-Anness V tar-Regolament (UE) Nru 528/2012. Peress li l-aċetat ta' (Z)-13-eżadeċen-11-in-1-il hija sustanza attiva ġdida, trid tiġi approvata qabel ma l-prodotti bijoċidali li fihom din is-sustanza jiġu approvati fil-livell Nazzjonali jew tal-Unjoni. Tressqet applikazzjoni għall-approvazzjoni ta' dik is-sustanza attiva skont l-Artikolu 7 tar-Regolament (UE) Nru 528/2012 u bħalissa qiegħda tiġi vvalutata.
            
         
               (4)
            
            
               Fis-26 ta' Diċembru 2017, il-Kummissjoni rċeviet talba motivata mingħand l-awtoritajiet Franċiżi biex tiġi estiża l-azzjoni skont it-tielet subparagrafu tal-Artikolu 55(1) tar-Regolament (UE) Nru 528/2012. It-talba motivata saret abbażi tat-tħassib li x-xagħat proċessjonarju taż-żnuber jista' jhedded is-saħħa tal-bniedem u tal-annimali minħabba l-impatt fuq is-saħħa tal-bniedem u tal-annimali, xi drabi b'implikazzjonijiet serji, flimkien mad-daqs stmat tal-popolazzjoni kkonċernata. Skont l-awtoritajiet Franċiżi, l-alternattivi għall-kontroll tax-xagħat proċessjonarju taż-żnuber disponibbli fi Franza (mezzi mekkaniċi ta' kontroll, jiġifieri l-qerda tal-bejtiet b'mod manwali jew insib mekkaniku, mezzi kimiċi ta' kontroll u mezzi bijoloġiċi ta' kontroll, jiġifieri l-installazzjoni ta' numru kbir ta' kaxxi tal-bejtiet tal-għasafar żgħar tal-familja Paridae) mhumiex effiċjenti biżżejjed biex jindirizzaw popolazzjonijiet kbar ħafna ta' xagħat proċessjonarju taż-żnuber fi Franza. Barra minn hekk, l-ebda minn dawk l-alternattivi mhi xierqa għat-trattament ta' żoni bħal parks urbani jew foresti u msaġar ġestiti mill-awtoritajiet reġjonali u lokali. Għaldaqstant, l-awtoritajiet Franċiżi huma tal-fehma li l-prodott bijoċidali Phéro-Ball Pin għadu meħtieġ biex jiġi kkontrollat ix-xagħat proċessjonarju taż-żnuber u jitrażżan il-periklu fuq is-saħħa tal-bniedem u tal-annimali li joħloq dak ix-xagħat.
            
         
               (5)
            
            
               Peress li n-nuqqas ta' kontroll xieraq tax-xagħat proċessjonarju taż-żnuber jista' jhedded is-saħħa tal-bniedem u tal-annimali u li dak il-periklu ma jistax jitrażżan permezz ta' mezzi oħra għajr il-kontroll bijoċidali, jixraq li l-awtoritajiet Franċiżi jestendu l-azzjoni għal perjodu li ma jaqbiżx il-550 jum, li jibda l-ġurnata wara l-iskadenza tal-perjodu inizjali ta' 180 jum permess fid-deċiżjoni li Franza adottat fit-28 ta' April 2017 u skont ċerti kundizzjonijiet.
            
         
               (6)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Prodotti Bijoċidali,
            
         ADOTTAT DIN ID-DEĊIŻJONI:
   Artikolu 1
   Sa mhux aktar tard mit-28 ta' April 2019, Franza tista' testendi l-azzjoni biex jiġi permess it-tqegħid fis-suq u l-użu tal-prodott bijoċidali Phéro-Ball Pin għall-kontroll tax-xagħat proċessjonarju taż-żnuber, sakemm tiżgura li l-prodott jintuża biss mill-operaturi ċċertifikati u taħt is-superviżjoni tal-awtorità kompetenti.
   Artikolu 2
   Din id-Deċiżjoni hija indirizzata lir-Repubblika ta' Franza..
   
      Magħmul fi Brussell, l-4 ta' Mejju 2018.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 167, 27.6.2012, p. 1.